**Ahmet Davutoğlu**, nado en Konya o 26 de febreiro de 1959, é un académico, político e diplomático turco que é primeiro ministro de Turquía desde o 28 de agosto de 2014 e líder do Partido da Xustiza e o Desenvolvemento (AKP) desde o 27 de agosto de 2014. Anteriormente fora ministro de relacións internacionais entre 2009 e 2014.

Traxectoria
-----------

Graduouse no İstanbul Erkek Lisesi, recoñecido por Alemaña como *Deutsche Auslandsschule* (escola Internacional alemá) e estudou logo na Facultade de Economía e Ciencia Política da Universidade Boğaziçi en Istambul. Realizou un grao de mestrado en administración pública e un doutoramento en ciencia política e relacións internacionais. Entre 1993 e 1999, Davutoğlu traballou na Universidade de Marmara, converténdose en profesor titular en 1999. Foi presidente do Departamento de Relacións Internacionais na Universidade de Beykent en Istambul. Entre 1995 e 1999, escribiu columnas semanais para xornal *Yeni Şafak*.

Por decisión conxunta do presidente Ahmet Necdet Sezer e do primeiro ministro Abdullah Gül recibiu o título de embaixador en 2003.

Escribiu en inglés *Alternative Paradigms: The Impact of Islamic and Western Weltanschauungs on Political Theory*, *The Civilizational Transformation and The Muslim World* e en turco *Stratejik Derinlik* e *Küresel Bunalım*.

### Asesor do primeiro ministro

Davutoğlu foi asesor xefe de política internacional de Recep Tayyip Erdoğun ao se converter este en primeiro ministro, desenvolvendo a nova política internacional do seu partido, para lograr un papel máis destacado do seu país no Oriente Medio. A súa posición como asesor coincidiu coa invasión norteamericana de Iraq de 2003. Mostrouse contrario en 2007 á entrada de tropas norteamericanas no norte de Iraq polo reforzamento que podería supor para os movementos separatistas kurdos presentes na zona.

### Posicións en política internacional

Nos seus artigos para *Yeni Şafak* e no libro *Stratejik Derinlik* desenvolveu o que se coñece como doutrina Davutoğlu na que aposta por reconstruír e manter relacións estreitas cos antigos territorios do Imperio Otomán por medio dunha política coñecida como neootomanismo.. Outro punto forte da súa visión exterior é o panislamismo, no cal ve o islam como un factor unificador do Oriente Medio. En contraste con estas dúas visións, Davutoğlu tamén defendeu un política prooccidental, de apoio á OTAN e de defensa da integración de Turquía na Unión Europea.

Notas
-----

1. ↑  "T.C Resmî Gazete, 18 de xaneiro de 2008". Arquivado dende o orixinal o 10/07/2010. Consultado o 07/10/2015.
2. ↑  "Davutoğlu, Kuzey Irak'a dokundurtmuyor", *Haber 7*
3. ↑  Daloğlu, Tulin. "Davutoğlu Invokes Ottomanism as new Mideast Order". *Al Monitor*. Arquivado dende o orixinal o 17 de xullo de 2014. Consultado o 22 de agosto de 2014.
4. ↑  "*Davutoglu, Neo-Osmanlici degil Pan-Islamist*". *Taraf*. 23 de agosto de 2014. Arquivado dende o orixinal o 25 de agosto de 2014. Consultado o 07 de outubro de 2015.
5. ↑  "Rusya'yı izole etme lüksümüz yok". *SoL*. Consultado o 10 de setembro de 2014.

|  |  |
| --- | --- |
|  | Wikimedia Commons ten máis contidos multimedia na categoría:  ***Ahmet Davutoğlu Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q58198
* WorldCat
* VIAF: 64087778
* BNF: 123846336
* EBID: ID
* EGAXA: vtls002654675
* FAST: 1947314
* GND: 1031171266
* ISNI: 0000 0000 8143 3131
* LCCN: n92120607
* Munzinger: 00000027905
* NKC: jo2016903660
* NLA: 40406836
* NLG: 342869
* NTA: 133995593
* SUDOC: 147464242

 |